KLASA: 012-03/21-01/1

URBROJ: 2176/04-01-21-1

Novska, 23. veljača 2021.

Na temelju članka 35. stavak 1. točka 1. Zakona o lokalnoj i područnoj (regionalnoj) samoupravi („Narodne novine“ broj: 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, 19/13- pročišćeni tekst, 137/15-ispravak, 123/17, 98/19 i 144/20 ), Gradsko vijeće Grada Novske na 35. sjednici održanoj dana 23. veljače 2021. godine, donijelo je

**STATUT GRADA NOVSKE**

**I. OPĆE ODREDBE**

**Članak 1.**

(1) Ovim Statutom uređuje se samoupravni djelokrug Grada Novske, njegova obilježja, javna priznanja, ustrojstvo, ovlasti i način rada tijela Grada Novske, način obavljanja poslova, oblici neposrednog sudjelovanja građana u odlučivanju, provođenje referenduma u pitanjima iz samoupravnog djelokruga, mjesna samouprava, ustrojstvo i rad javnih službi, suradnja s drugim jedinicama lokalne i područne (regionalne) samouprave, te druga pitanja od važnosti za ostvarivanje prava i obveza Grada Novske .

(2) Riječi i pojmovi koji se koriste u Statutu Grada Novske , a koji imaju rodni značaj, odnose se na jednak način i na muški i na ženski rod, bez obzira u kojem se rodu koristi.

**Članak 2.**

(1) Grad Novska je jedinica lokalne samouprave na području utvrđenom Zakonom o područjima županija,gradova i općina u Republici Hrvatskoj.

(2) Grad Novska obuhvaća područja naselja: Bair, Borovac, Brestača, Brezovac, Bročice, Jazavica, Kozarice, Kričke, Lovska, Nova Subocka, Novi Grabovac, Novska, Paklenica, Plesmo, Popovac, Rađenovci, Rajčići, Rajić, Roždanik, Sigetac, Stara Subocka, Stari Grabovac i Voćarica.

(3) Granice područja Grada Novske idu granicama naselja i granicama katastarskih općina rubnih naselja koja se nalaze unutar područja Grada Novske.

(4) Granice Grada Novske mogu se mijenjati na način i po postupku koji su propisani zakonom.

**Članak 3.**

(1) Grad Novska je pravna osoba.

(2) Sjedište Grada Novske je u Novskoj, Trg dr. Franje Tuđmana 2.

(3) Tijela i upravna tijela Grada Novske imaju pečate.

(4) Opis pečata iz stavka 3. ovog članka, način njihove uporabe i čuvanja uređuje se posebnom odlukom koju donosi Gradsko vijeće.

**II. OBILJEŽJA GRADA NOVSKE**

**Članak 4.**

(1) Grad Novska ima grb i zastavu.

(2) Obilježjima iz stavka 1. ovog članka predstavlja se Grad Novska i izražava pripadnost Gradu Novskoj.

(3) Grb i zastava ne smiju sadržavati simbole protivne Ustavu Republike Hrvatske i drugim propisima.

(4) Način uporabe i zaštita obilježja Grada Novske utvrđuje se posebnom odlukom gradonačelnika, u skladu sa zakonom kojim se uređuje lokalna i područna samouprava i ovim Statutom.

**Članak 5.**

Grb Grada Novske ima oblik poluokruglog štita s poljem crvene boje na kojem se nalazi srebrno/bijeli dvostruko preklopljeni križ.

**Članak 6.**

(1) Zastava Grada Novske je jednobojna, plave boje,omjera duljine i širine 1:2, u sredini zastave u sjecištu dijagonala nalazi se grb Grada Novske koji je obrubljen žutom bojom.

(2) Grb i zastava koriste se na način na koji se ističe tradicija i dostojanstvo Grada Novske .

(3) O korištenju grba i zastave Gradsko vijeće donosi posebnu odluku.

**Članak 7.**

(1) Dan Grada Novske je 18. listopada, blagdan Svetog Luke evanđeliste koji se svečano slavi kao gradski blagdan.

**III. JAVNA PRIZNANJA**

**Članak 8.**

(1) Gradsko vijeće dodjeljuje javna priznanja za iznimna dostignuća i doprinos od osobitog značenja za razvitak i ugled Grada Novske a poglavito za naročite uspjehe u unapređivanju gospodarstva, znanosti, kulture, zaštite i unapređivanja čovjekovog okoliša, športa, tehničke kulture, zdravstva i drugih javnih djelatnosti, te za poticanje aktivnosti koje su tome usmjerene.

**Članak 9.**

Javna priznanja Grada Novske su:

* Nagrada za životno djelo Grada Novske,
* Plaketa Grada Novske,
* Priznanje počasnog građanina Grada Novske,
* Pisano priznanje Grada Novske,
* Povelja humanosti Grada Novske i
* Zahvalnica Grada Novske.

**Članak 10.**

(1) Gradsko vijeće Grada Novske posebnom odlukom uređuje uvjete za dodjelu javnih priznanja, njihov izgled i oblike, kriterij i postupak njihove dodjele i tijela koja provode postupak i dodjeljuju priznanja.

(2) Za postignute rezultate na natjecanjima u području kulture, tehničke kulture, sporta i drugim područjima, učenicima i studentima na redovnom školovanju mogu se dodjeljivati novčane i druge nagrade.

(3) Gradsko vijeće Grada Novske posebnom odlukom uređuje uvjete, kriterije, postupak i tijela koja provode postupak za dodjelu novčanih i drugih nagrada učenicima i studentima na redovitom školovanju.

**IV. SURADNJA S DRUGIM JEDINICAMA LOKALNE I PODRUČNE**

**(REGIONALNE) SAMOUPRAVE**

**Članak 11.**

Ostvarujući zajednički interes u unapređivanju gospodarskog, društvenog i kulturnog razvitka, Grad Novska uspostavlja i održava suradnju s drugim jedinicama lokalne samouprave u zemlji i inozemstvu, u skladu sa zakonom i međunarodnim ugovorima.

**Članak 12.**

(1) Gradsko vijeće donosi odluku o uspostavljanju suradnje odnosno o sklapanju sporazuma (ugovora, povelje, memoranduma i sl.) o suradnji s pojedinim jedinicama lokalne samouprave, kada ocijeni da postoji dugoročan i trajan interes za uspostavljanje suradnje i mogućnosti za njezino razvijanje.

(2) Kriteriji za uspostavljanje suradnje te postupak donošenja odluke uređuje se posebnom odlukom Gradskog vijeća.

**Članak 13.**

Sporazum o suradnji Grada Novske s općinom ili gradom druge države objavljuje se u službenom glasilu Grada Novske.

**Članak 14.**

(1) Grad Novska u postupku pripremanja i donošenja akata na razini Sisačko-moslavačke županije te zakona i drugih propisa na razini Republike Hrvatske, a koji se neposredno tiču Grada Novske daje inicijative, mišljenja i prijedloge nadležnom tijelu.

(2) Inicijative, mišljenja i prijedloge iz prethodnog stavka u ime Grada Novske mogu podnositi Gradsko vijeće i gradonačelnik neposredno nadležnom tijelu i posredno putem članova predstavničkog tijela i zastupnika u Hrvatskom saboru.

**V. SAMOUPRAVNI DJELOKRUG**

**Članak 15.**

Grad Novska je samostalan u odlučivanju u poslovima iz svoga samoupravnog djelokruga u skladu s Ustavom Republike Hrvatske i zakonom, te podliježe samo nadzoru zakonitosti rada i akata tijela Grada Novske.

**Članak 16.**

(1) Grad Novska u samoupravnom djelokrugu obavlja poslove lokalnog značaja kojima se neposredno ostvaruju prava građana, a koji nisu Ustavom ili zakonom dodijeljeni državnim tijelima i to osobito poslove koji se odnose na:

* uređenje naselja i stanovanje,
* prostorno i urbanističko planiranje,
* komunalne djelatnosti,
* brigu o djeci,
* socijalnu skrb,
* primarnu zdravstvenu zaštitu,
* odgoj i osnovno obrazovanje,
* kulturu, tjelesnu kulturu i šport,
* zaštitu potrošača,
* zaštitu i unapređenje prirodnog okoliša,
* protupožarnu zaštitu i civilnu zaštitu,
* promet na svom području,
* ostale poslove sukladno posebnim zakonima.

(2) Grad Novska obavlja poslove iz samoupravnog djelokruga sukladno posebnim zakonima kojima se uređuju pojedine djelatnosti iz stavka 1. ovog članka.

(3) Poslovi iz samoupravnog djelokruga detaljnije se utvrđuju odlukama Gradskog vijeća i Gradonačelnika u skladu sa zakonom i ovim Statutom.

**Članak 17.**

(1) Grad Novska može organizirati obavljanje pojedinih poslova iz članka 16. ovog Statuta zajednički s drugom jedinicom lokalne samouprave ili više jedinica lokalne samouprave, osnivanjem zajedničkog tijela zajedničkog upravnog odjela ili službe, zajedničkog trgovačkog društva ili zajednički organizirati obavljanje pojedinih poslova u skladu s posebnim zakonom.

(2)Odluku o obavljanju poslova na način propisan u stavku 1. ovog članka donosi Gradsko vijeće, temeljem koje se zaključuje sporazum o zajedničkom organiziranju poslova, kojim se uređuju međusobni odnosi u obavljanju zajedničkih poslova.

**Članak 18.**

Gradsko vijeće može posebnom odlukom pojedine poslove iz samoupravnog djelokruga Grada Novske, čije je obavljanje od šireg interesa za građane na području više jedinica lokalne samouprave prenijeti na Sisačko-moslavačku županiju u skladu sa njezinim Statutom.

**Članak 19.**

Gradsko vijeće može tražiti od Županijske skupštine da Gradu Novskoj, uz suglasnost tijela državne uprave nadležnog za poslove lokalne i područne (regionalne) samouprave, povjeri obavljanje određenih poslova iz samoupravnog djelokruga županije na području Grada Novske, ako Grad Novska može osigurati dovoljno prihoda za njihovo obavljanje.

**Članak 20.**

(1) Grad Novska u okviru poslova, prava i obveza koje obavlja, ostvaruje i osigurava u samoupravnom djelokrugu te u okviru poslova od područnog (regionalnog) značaja:

1. poduzima aktivnosti usmjerene na jačanje i poticanje gospodarskog razvoja i poduzetničkih aktivnosti Grada Novske,
2. promiče društveni i gospodarski napredak radi vrednovanja lokalnih posebnosti i poštovanja prirodnih i prostornih mogućnosti te poboljšava uvjete života i privređivanja,
3. osigurava uvjete za odvijanje prometa i razvitak prometne infrastrukture,
4. raspolaže i upravlja i koristi se imovinom u vlasništvu Grada Novske,
5. osigurava sredstva za zadovoljavanje javnih potreba građana i vodi brigu o potrebama i interesima građana u području osnovnog školstva, predškolskog odgoja i obrazovanja, kulture, tjelesne kulture i sporta,
6. potiče i primjenjuje te uređuje mjere radi zaštite životnog standarda i zbrinjavanja socijalno ugroženih osoba te obavlja određene poslove socijalne skrbi.
7. osigurava uvjete za unapređenje i zaštitu prirodnog okoliša,
8. osigurava obavljanje komunalnih djelatnosti na načelima održivog razvoja,
9. vodi brigu o uređenju naselja, kvaliteti stanovanja, komunalnih objekata, obavljanju komunalnih i drugih uslužnih djelatnosti te komunalne infrastrukture,
10. osigurava uvjete za uređenje prostora i urbanističko planiranje,
11. promiče očuvanje prirodne baštine te povijesnog, kulturnog i graditeljskog nasljeđa,
12. osniva pravne osobe radi ostvarivanja gospodarskih,društvenih,komunalnih,socijalnih i drugih interesa i potreba stanovništva,
13. potiče razvoj udruga građana,
14. osigurava uvjete za zaštitu potrošača,
15. osigurava uvjete za protupožarnu i civilnu zaštitu,
16. uređuje promet na svom području,
17. obavlja redarstvene poslove radi očuvanja komunalnog reda,
18. obavlja sve druge poslove koji su od neposrednog interesa za gospodarski, društveni, kulturni i socijalni napredak Grada Novske,

(2) Poslovi iz stavka 1. ovog članka podrobnije se utvrđuju aktima u okviru djelokruga tijela Grada Novske u skladu sa zakonom.

VI. NESPOSREDNO SUDJELOVANJE GRAĐANA U ODLUČIVANJU

**Članak 21.**

Građani mogu neposredno sudjelovati u odlučivanju o lokalnim poslovima putem lokalnog referenduma i zbora građana, u skladu sa zakonom i ovim Statutom.

**Članak 22.**

(1) Lokalni referendum može se raspisati radi odlučivanja o prijedlogu o promjeni Statuta Grada Novske, o prijedlogu općeg akta ili drugog pitanja od lokalnog značenja iz djelokruga Gradskog vijeća, kao i o drugim pitanjima određenim zakonom i ovim Statutom.

(2) Lokalni referendum, temeljem odredaba zakona koji uređuju pitanja lokalne i područne samouprave i ovog Statuta, raspisuje Gradsko vijeće.

(3) Na postupak provođenja referenduma odgovarajuće se primjenjuju odredbe zakona kojim se uređuje provedba referenduma.

(4) Na odluke donesene u svezi s referendumom i na referendumu primjenjuju se odredbe zakona koji uređuje pitanja lokalne i područne (regionalne) samouprave.

**Članak 23.**

(1) Raspisivanje referenduma može predložiti najmanje jedna trećina članova Gradskog vijeća, gradonačelnik, 20% ukupnog broja birača u Grada Novskoj i većina vijeća mjesnih odbora na području Grada Novske.

(2) Ako je raspisivanje referenduma predložila najmanje jedna trećina članova Gradskog vijeća, gradonačelnik ili većina vijeća mjesnih odbora na području Grada Novske, Gradsko vijeće dužno je izjasniti se o podnesenom prijedlogu, a ako prijedlog prihvati, dužno je donijeti odluku o raspisivanju referenduma u roku od 30 dana od zaprimanja prijedloga.

(3) Odluka o raspisivanju referenduma donosi se većinom glasova svih članova Gradskog vijeća.

(4) Ako je raspisivanje referenduma predložilo 20% od ukupnog broja birača u Gradu,predsjednik Gradskog vijeća dužan je dostaviti zaprimljeni prijedlog tijelu državne uprave nadležnom za lokalnu i područnu (regionalnu) samoupravu u roku od 30 dana od zaprimanja prijedloga.

(5)Tijelo državne uprave nadležno za lokalnu i područnu (regionalnu) samoupravu će u roku od 60 dana od dostave utvrditi ispravnost podnesenog prijedloga, odnosno utvrditi da li je prijedlog podnesen od potrebnog broja birača i da li je referendumsko pitanje sukladno odredbama Zakona te odluku o utvrđenom dostaviti Gradskom vijeću.

(6) Ako tijelo državne uprave nadležno za lokalnu i područnu (regionalnu) samoupravu utvrdi da je prijedlog ispravan, Gradsko vijeće raspisat će referendum u roku od 30 dana od zaprimanja odluke.

(7) Protiv odluke tijela državne uprave kojom je utvrđeno da prijedlog nije ispravan nije dozvoljena žalba, već se može pokrenuti upravni spor pred Visokim upravnim sudom Republike Hrvatske.

(8) Ukoliko se prijedlog o raspisivanju referenduma ne prihvati, Gradsko vijeće dužno je o razlozima odbijanja prijedloga obavijestiti predlagatelja.

(9) Gradsko vijeće može raspisati savjetodavni referendum o pitanjima iz svog djelokruga.

**Članak 24.**

(1) Osim u slučajevima iz članka 22. ovog Statuta referendum se raspisuje i za opoziv gradonačelnika i zamjenika gradonačelnika, ako raspisivanje referenduma predloži 20% ukupnog broj birača Grada Novske ili 2/3 članova Gradskog vijeća.

(2) Ako je raspisivanje referenduma za opoziv predložilo 20% ukupnog broja birača Grada Novske, Gradsko vijeće raspisat će referendum za opoziv gradonačelnika u skladu s člankom 23. stavak 3. ovoga Statuta, u dijelu koji se odnosi na utvrđivanje je li prijedlog podnesen od potrebnog broja birača u jedinici.

(3) Ako je raspisivanje referenduma za opoziv predložilo 2/3 članova Gradskog vijeća, odluku o raspisivanju referenduma za opoziv gradonačelnika Gradsko vijeće donosi dvotrećinskom većinom glasova svih članova Gradskog vijeća.

(4) Referendum za opoziv ne može se raspisati samo za zamjenika gradonačelnika.

(5) Referendum za opoziv gradonačelnika te zamjenika gradonačelnika ne smije se raspisati prije proteka roka od 6 mjeseci od održanih izbora ni ranije održanog referenduma za opoziv, kao ni u godini u kojoj se održavaju redovni izbori za gradonačelnika.

**Članak 25.**

(1) Odluka o opozivu gradonačelnika te zamjenika gradonačelnika koji je izabran zajedno s njim donesena je ako se na referendumu za opoziv izjasnila većina birača koji su glasovali, uz uvjet da ta većina iznosi najmanje 1/3 ukupnog broja birača upisanih u popis birača Grada Novske.

(2) Ako je raspisivanje referenduma za opoziv gradonačelnika predložilo 2/3 vijećnika, odluku o raspisivanju referenduma donosi Gradsko vijeće dvotrećinskom većinom glasova svih vijećnika.

(3) Na postupak referenduma za opoziv odgovarajuće se primjenjuju odredbe zakona koji uređuje lokalnu i područnu samoupravu i zakona kojim se uređuje raspisivanje referenduma.

**Članak 26.**

Odluka o raspisivanju referenduma sadrži naziv tijela koje raspisuje referendum, područje za koje se raspisuje referendum, naziv akta o kojem se odlučuje na referendumu, odnosno naznaku pitanja o kojem će birači odlučivati, obrazloženje akta ili pitanja o kojima se raspisuje referendum, referendumsko pitanje ili pitanja, odnosno jedan ili više prijedloga o kojima će birači odlučivati, te dan održavanja referenduma.

**Članak 27.**

Pravo glasovanja na referendumu imaju građani koji imaju prebivalište na području Grada Novske i upisani su u popis birača.

**Članak 28.**

Odluka donesena na referendumu obvezatna je za Gradsko vijeće, osim odluke donesene na savjetodavnom referendumu koja nije obvezatna.

**Članak 29.**

Postupak provođenja referenduma i odluke donijete na referendumu podliježu nadzoru zakonitosti općih akata, kojeg provodi tijelo državne uprave nadležno za poslove lokalne i područne (regionalne) samouprave.

**Članak 30.**

(1) Zborovi građana mogu se sazivati radi izjašnjavanja građana o pojedinim pitanjima i prijedlozima iz samoupravnog djelokruga Grada Novske te raspravljanja o potrebama i interesima građana od lokalnog značaja, u skladu sa zakonom i ovim Statutom.

(2) Zborovi građana sazivaju se za cijelo područje ili za dio područja mjesnog odbora koji čini zasebnu cjelinu.

**Članak 31.**

(1) Zborove građana saziva vijeće mjesnog odbora u skladu s ovim Statutom.

(2) Zborove građana može sazvati Gradsko vijeće te gradonačelnik, radi raspravljanja i izjašnjavanja građana o pitanjima od značaja za Grad.

(3) Kada zborove građana saziva Gradsko vijeće te gradonačelnik zborovi građana sazivaju se za cijelo područje ili za dio područja Grada Novske, pojedina naselja ili dijelove naselja na području Grada Novske, a mogu se sazivati i za cijelo područje ili za dio područja mjesnog odbora koji čini zasebnu cjelinu.

(4) Na zborovima građana odlučuje se javnim glasovanjem, osim ako se na zboru građana većinom glasova prisutnih građana ne donese odluka o tajnom izjašnjavanju.

(5) Mišljenje dobiveno od zbora građana obvezatno je za mjesni odbor, a savjetodavno za Gradsko vijeće i gradonačelnika.

**Članak 32.**

Način sazivanja, rada i odlučivanja na zboru građana uređuje se općim aktom Grada Novske u skladu sa zakonom kojim se uređuje lokalna i područna samouprava i ovim Statutom.

**Članak 33.**

(1) Građani imaju pravo predlagati Gradskom vijeću donošenje određenog općeg akta ili rješavanja određenog pitanja iz njegovog djelokruga, te podnositi peticije o pitanjima iz samoupravnog djelokruga Grada Novske od lokalnog značaja, u skladu sa zakonom i ovim Statutom.

(2) O prijedlogu i peticiji iz stavka 1. ovog članka Gradsko vijeće mora raspravljati ako ga potpisom podrži najmanje 10% od ukupnog broja birača u Gradu Novskoj te dati odgovor podnositeljima najkasnije u roku od tri mjeseca od zaprimanja prijedloga.

(3) Prijedlozi i peticije iz stavka 1. ovog članka mogu se podnijeti i elektroničkim putem, u skladu s tehničkim mogućnostima Grada Novske.

(4) Način podnošenja prijedloga i peticija, odlučivanja o njima i druga pitanja uređuju se općim aktom Grada Novske u skladu sa zakonom i ovim Statutom.

**Članak 34.**

Gradsko vijeće i gradonačelnik dužni su omogućiti građanima i pravnim osobama podnošenje predstavki i pritužbi na svoj rad i na rad upravnih tijela Grada Novske te na nepravilan odnos zaposlenih u tim tijelima kad im se obraćaju radi ostvarivanja svojih prava i interesa ili izvršavanja svojih građanskih dužnosti.

Na podnijete predstavke i pritužbe predsjednik Gradskog vijeća, gradonačelnik odnosno pročelnik upravnog tijela, dužan je građanima i pravnim osobama dati odgovor u roku od 30 dana od dana podnošenja predstavke, odnosno pritužbe.

Tijela iz stavka 1. ovog članka dužna su u službenim prostorijama na vidnom mjestu osigurati potrebna tehnička i druga sredstva za podnošenje predstavki i pritužbi (knjiga za pritužbe i sl.) i omogućiti usmeno izjavljivanje predstavki i pritužbi.

Predstavke i pritužbe iz stavka 1. ovog članka mogu se podnijeti i elektroničkim putem u skladu s tehničkim mogućnostima Grada Novske.

**VII. TIJELA GRADA NOVSKE**

**Članak 35.**

Tijela Grada Novske su: Gradsko vijeće i Gradonačelnik.

1. **GRADSKO VIJEĆE**

**Članak 36.**

(1) Gradsko vijeće je predstavničko tijelo građana i tijelo lokalne samouprave koje donosi odluke i akte u okviru prava i dužnosti Grada Novske, te obavlja i druge poslove u skladu sa Ustavom, Zakonom i ovim Statutom.

(2)Ako zakonom ili drugim propisom nije jasno određeno nadležno tijelo za obavljanje poslova iz samoupravnog djelokruga, poslovi i zadaće koje se odnose na uređivanje odnosa iz samoupravnog djelokruga u nadležnosti su Gradskog vijeća, a izvršni poslovi i zadaće u nadležnosti su gradonačelnika.

(3)Ukoliko se na način propisan stavkom 2. ovog članka ne može utvrditi nadležno tijelo, poslove i zadaće obavlja Gradsko vijeće.

**Članak 37.**

Gradsko vijeće donosi:

* Statut Grada Novske,
* Poslovnik o radu Gradskog vijeća,
* odluku o uvjetima, načinu i postupku gospodarenja nekretninama u vlasništvu Grada Novske,
* proračun i odluku o izvršenju proračuna,
* godišnje izvješće o izvršenju proračuna,
* odluku o privremenom financiranju,
* odlučuje o stjecanju i otuđivanju nekretnina i pokretnina te drugom raspolaganju imovinom Grada Novske u skladu sa Zakonom, ovim Statutom i posebnim propisima,
* uređuje ustrojstvo i djelokrug upravnih odjela i službi,
* odlučuje o davanju suglasnosti za zaduživanje pravnim osobama u većinskom izravnom ili neizravnom vlasništvu Grada Novske i o davanju suglasnosti za zaduživanje ustanova kojih je osnivač Grad,
* donosi odluku o kriterijima za ocjenjivanje službenika i načinu provođenja ocjenjivanja.
* osniva javne ustanove, ustanove, trgovačka društva i druge pravne osobe, za obavljanje gospodarskih, društvenih, komunalnih i drugih djelatnosti od interesa za Grad,
* daje prethodne suglasnosti na statute ustanova, ukoliko zakonom ili odlukom o osnivanju nije drugačije propisano,
* donosi odluke o potpisivanju sporazuma o suradnji s drugim jedinicama lokalne samouprave, u skladu sa općim aktom i zakonom,
* raspisuje lokalni referendum,
* bira i razrješava predsjednika i potpredsjednike Gradskog vijeća,
* bira i razrješava predsjednike i članove radnih tijela Gradskog vijeća,
* na prijedlog upravnog vijeća imenuje i razrješava ravnatelja dječjeg vrtića,
* odlučuje o pokroviteljstvu
* donosi odluku o kriterijima, načinu i postupku za dodjelu javnih priznanja i dodjeljuje javna priznanja
* imenuje i razrješava i druge osobe određene zakonom, ovim Statutom i posebnim odlukama Gradskog vijeća,
* donosi odluke i druge opće akte koji su mu stavljeni u djelokrug zakonom i podzakonskim aktima.

**Članak 38.**

(1) Gradsko vijeće ima predsjednika i dva potpredsjednika.

(2) Potpredsjednici Gradskog vijeća u pravilu se biraju tako da se jedan potpredsjednik bira iz reda predstavničke većine, a drugi iz reda predstavničke manjine, na njihov prijedlog.

(3) Funkcija predsjednika i potpredsjednika vijeća je počasna i za to obnašatelji funkcije ne primaju plaću.

(4) Predsjednik i potpredsjednici imaju pravo na naknadu sukladno posebnoj odluci Gradskog vijeća, u skladu s člankom 42. stavkom 5. ovog Statuta.

**Članak 39.**

Predsjednik Gradskog vijeća određuje koji će ga potpredsjednik zamjenjivati u slučaju njegove odsutnosti.

**Članak 40.**

Predsjednik Gradskog vijeća:

* predstavlja Gradsko vijeće,
* saziva, organizira i predsjedava sjednicama Gradskog vijeća,
* brine o javnosti rada Gradskog vijeća,
* predlaže dnevni red Gradskog vijeća,
* upućuje prijedloge ovlaštenih predlagatelja u propisani postupak,
* brine o postupku donošenja odluka i općih akata,
* održava red na sjednici Gradskog vijeća,
* usklađuje rad radnih tijela,
* potpisuje odluke i akte koje donosi Gradsko vijeće,
* brine o suradnji Gradskog vijeća i Gradonačelnika,
* brine se o zaštiti prava vijećnika,
* obavlja i druge poslove određene zakonom i Poslovnikom.

**Članak 41.**

Gradsko vijeće Grada Novske ima 15 članova.

**Članak 42.**

(1) Mandat članova Gradskog vijeća izabranog na redovnim izborima traje do dana stupanja na snagu odluke Vlade Republike Hrvatske o raspisivanju sljedećih redovnih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju Gradskog vijeća.

(2) Mandat članova Gradskog vijeća izabranog na prijevremenim izborima traje do isteka tekućeg mandata Gradskog vijeća izabranog na redovnim izborima koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju Gradskog vijeća sukladno odredbama zakona kojim se uređuje lokalna i područna samouprava.

(3) Funkcija člana Gradskog vijeća je počasna i za to vijećnik ne prima plaću.

(4) Vijećnici imaju pravo na naknadu u skladu s posebnom odlukom Gradskog vijeća, a određuje se u neto iznosu po članu Gradskog vijeća tako da ukupna godišnja neto naknada po članu Gradskog vijeća ne smije iznositi više od iznosa propisanog zakonom kojim se uređuju pitanja lokalne i područne samouprave.

(5) Naknada za predsjednika Gradskog vijeća može se odrediti u iznosu uvećanom za najviše 50% , a za potpredsjednike u iznosu uvećanom za najviše 30% pripadajuće naknade utvrđene stavkom 4. ovog članka.

(6) Vijećnici nemaju obvezujući mandat i nisu opozivi.

(7) Vijećnici imaju pravo na opravdani izostanak s posla radi sudjelovanja u radu Gradskog vijeća i njegovih radnih tijela sukladno sporazumu s poslodavcem.

**Članak 43.**

(1) Sjednice Gradskog vijeća su javne.

(2) Nazočnost javnosti može se isključiti samo iznimno, u slučajevima predviđenim posebnim zakonima i općim aktom jedinice.

(3) Na sjednicama Gradskog vijeća glasuje se javno, ako Gradsko vijeće ne odluči da se, u skladu s poslovnikom ili drugim općim aktom, o nekom pitanju glasuje tajno.

(4) Sjednice Gradskog vijeća mogu se sazivati i elektroničkim putem.

(5) U slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život, zdravlje ili sigurnost stanovništva te imovinu veće vrijednosti, za vrijeme trajanja posebnih okolnosti sjednice Gradskog vijeća iznimno se mogu održavati elektroničkim putem.

(6) Poslovnikom o radu Gradskog vijeća uredit će se osiguranje praćenja rasprave i sudjelovanje u radu i odlučivanju.

**Članak 44.**

(1) Vijećnik ima prava i dužnosti:

* sudjelovati na sjednicama Gradskog vijeća,
* raspravljati i glasovati o svakom pitanju koje je na dnevnom redu sjednice Vijeća,
* predlagati Gradskom vijeću donošenje akata, podnositi prijedloge akata i podnositi amandmane na prijedloge akata,
* postavljati pitanja iz djelokruga rada Gradskog vijeća,
* postavljati pitanja Gradonačelniku i zamjenicima gradonačelnika,
* sudjelovati na sjednicama radnih tijela Gradskog vijeća i na njima raspravljati, a u radnim tijelima kojih je član i glasovati,
* prihvatiti izbor za člana u radnom tijelu u koje ga izabere Gradsko vijeće,
* uvida u registar birača za vrijeme dok obavljaju dužnost,
* tražiti i dobiti podatke, potrebne za obavljanje dužnosti vijećnika, od tijela Grada Novske te u svezi s tim koristiti njihove stručne i tehničke usluge.

(2) Vijećnik je dužan čuvati tajnost podataka za koje sazna za vrijeme obnašanja dužnosti vijećnika, a koji su kao tajni određeni u skladu s pozitivnim propisima.

(3)Vijećnik ima i druga prava i dužnosti utvrđena odredbama zakona, ovog Statuta i Poslovnika Gradskog vijeća.

**Članak 45.**

(1) Gradsko vijeće osniva stalne i povremene odbore i druga tijela za proučavanje i razmatranje pojedinih pitanja, za pripremu i podnošenje odgovarajućih prijedloga iz djelokruga Gradskog vijeća, za praćenje izvršavanja odluka i općih akata Gradskog vijeća, za koordinaciju u rješavanju pojedinih pitanja te za izvršavanje određenih poslova i zadaća za Gradsko vijeće.

(2)Sastav, broj članova, djelokrug i način rada tijela iz stavka 1. ovog članka utvrđuje se Poslovnikom Gradskog vijeća.

**Članak 46.**

Poslovnikom Gradskog vijeća detaljnije se uređuje način konstituiranja, sazivanja, rad i tijek sjednice, ostvarivanje prava, obveza i odgovornosti vijećnika, ostvarivanje prava i dužnosti predsjednika Gradskog vijeća, djelokrug, sastav i način rada radnih tijela, način i postupak donošenja akata u Gradskom vijeću, postupak izbora i razrješenja, sudjelovanje građana na sjednicama te druga pitanja od značaja za rad Gradskog vijeća.

**2. GRADONAČELNIK**

**Članak 47.**

(1) Gradonačelnik zastupa Grad i nositelj je izvršne vlasti Grada Novske.

(2) Mandat gradonačelnika traje četiri godine.

(3) U obavljaju izvršne vlasti gradonačelnik:

* priprema prijedloge općih akata,
* izvršava i osigurava izvršavanje općih akata Gradskog vijeća,
* utvrđuje prijedlog proračuna Grada Novske i izvješće o izvršenju proračuna,
* upravlja i gospodari nekretninama, pokretninama i imovinskim pravima u vlasništvu Grada Novske u skladu sa zakonom, ovim Statutom i općim aktom Gradskog vijeća,
* odlučuje o stjecanju i otuđivanju nekretnina i pokretnina te drugom raspolaganju imovinom Grada Novske u skladu sa zakonom kojim se uređuje lokalna i područna samouprava, ovim statutom i posebnim propisima,
* upravlja prihodima i rashodima Grada Novske,
* upravlja raspoloživim novčanim sredstvima na računu proračuna Grada Novske,
* donosi pravilnik o unutarnjem redu za upravna tijela Grada Novske,
* imenuje i razrješava pročelnike upravnih tijela,
* imenuje i razrješava unutarnjeg revizora,
* imenuje i razrješava predstavnike Grada Novske u tijelima javnih ustanova i drugih ustanova kojih je osnivač Grad Novska, trgovačkih društava u kojima Grad Novska ima udjele ili dionice i drugih pravnih osoba kojih je osnivač Grad Novska, osim ako posebnim zakonom nije drugačije određeno,
* utvrđuje plan prijma u službu u upravna tijela Grada Novske,
* predlaže izradu prostornog plana kao i njegove izmjene i dopune na temelju obrazloženih i argumentiranih prijedloga fizičkih i pravnih osoba,
* razmatra i utvrđuje konačni prijedlog prostornog plana,
* donosi odluku o objavi prikupljanja ponuda ili raspisivanju natječaja za obavljanje komunalnih djelatnosti,
* sklapa ugovor o koncesiji za obavljanje komunalnih djelatnosti,
* donosi odluku o objavi prikupljanja ponuda ili raspisivanju natječaja za obavljanje komunalnih djelatnosti na temelju ugovora i sklapa ugovor o povjeravanju poslova,
* daje prethodnu suglasnost na izmjenu cijena komunalnih usluga,
* do kraja ožujka tekuće godine podnosi Gradskom vijeću izvješće o izvršenju proračuna te izvješća o izvršenju Programa održavanja komunalne infrastrukture i Programa gradnje objekata i uređaja komunalne infrastrukture za prethodnu godinu,
* utvrđuje uvjete, mjerila i postupak za određivanje reda prvenstva za kupnju stana iz programa društveno poticajne stanogradnje,
* provodi postupak natječaja i donosi odluku o najpovoljnijoj ponudi za davanje u zakup poslovnog prostora u vlasništvu Grada Novske u skladu s posebnom odluku Gradskog vijeće o poslovnim prostorima,
* organizira zaštitu od požara na području Grada Novske i vodi brigu o uspješnom provođenju i poduzimanju mjera za unapređenje zaštite od požara,
* usmjerava djelovanje upravnih odjela i službi Grada Novske u obavljanju poslova iz samoupravnog djelokruga Grada Novske, odnosno poslova državne uprave, ako su preneseni Gradu,
* nadzire rad upravnih odjela i službi u samoupravnom djelokrugu i povjerenih poslova državne uprave,
* daje mišljenje o prijedlozima koje podnose drugi ovlašteni predlagatelji,
* obavlja nadzor nad zakonitošću rada tijela mjesnih odbora,
* obavlja i druge poslove predviđene ovim Statutom i drugim propisima.

(4) U slučaju iz stavka 3. alineje 5. ovoga članka Gradonačelnik može odlučivati o visini pojedinačne vrijednosti do najviše 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno drugom raspolaganju imovinom. Ako je taj iznos veći od 1.000.000,00 kuna, Gradonačelnik može odlučivati najviše do 1.000.000,00 kuna, a ako je taj iznos manji od 70.000,00 kuna, tada može odlučivati najviše do 70.000,00 kuna.

(5)Stjecanje i otuđivanje nekretnina i pokretnina te drugom raspolaganju imovinom mora biti planirano u proračunu i provedeno u skladu sa zakonom.

(6) O stjecanju i otuđivanju nekretnina i pokretnina te drugom raspolaganju imovinom većom od vrijednosti utvrđenih stavkom 4. ovog članka odlučuje Gradsko vijeće.

(7) Odluku o imenovanju i razrješenju iz stavka 3. podstavka 11. ovoga članka gradonačelnik je dužan objaviti u prvom broju službenog glasila Grada Novske koji slijedi nakon donošenja te odluke.

**Članak 48.**

(1) Iznimno od članka 47. stavka 1. nositelj izvršne vlasti u Grada Novskoj je i zamjenik gradonačelnika koji obnaša dužnost gradonačelnika u slučajevima propisanim zakonom.

(2) Zamjenik koji je izabran na neposrednim izborima zajedno s gradonačelnikom obnaša dužnost gradonačelnika ako je mandat gradonačelnika prestao nakon isteka dvije godine njegova mandata.

(3) Zamjenik gradonačelnika iz stavka 2. ovoga članka koji obnaša dužnost gradonačelnika ima sva prava i dužnosti gradonačelnika.

**Članak 49.**

(1) Gradonačelnik je odgovoran za ustavnost i zakonitost obavljanja poslova koji su u njegovom djelokrugu te za ustavnost i zakonitost akata upravnih tijela Grada Novske.

(2) Gradonačelnik je odgovoran za zakonito i pravilno obavljanje povjerenih poslova državne uprave tijelu državne uprave nadležnom za upravni nadzor u odgovarajućem upravnom području.

**Članak 50.**

Gradonačelnik dva puta godišnje podnosi polugodišnje izvješće o svom radu i to do 31. ožujka tekuće godine za razdoblje srpanj-prosinac prethodne godine i do 15. rujna za razdoblje siječanj-lipanj tekuće godine.

**Članak 51.**

Gradonačelnik u obavljanju poslova iz samoupravnog djelokruga Grada Novske ima pravo:

* obustaviti od primjene opći akt Gradskog vijeća ako ocijeni da je tim aktom povrijeđen zakon ili drugi propis, gradonačelnik će donijeti odluku o obustavi općeg akta u roku od 8 dana od dana donošenja općeg akta. Gradonačelnik ima pravo zatražiti od Gradskog vijeća da u roku od 8 dana od donošenja odluke o obustavi otkloni uočene nedostatke u općem aktu. Ako Gradsko vijeće ne otkloni uočene nedostatke gradonačelnik je dužan bez odgode o tome obavijestiti nadležno tijelo državne uprave u čijem je djelokrugu opći akt i dostaviti mu odluku o obustavi općeg akta.
* obustaviti od primjene akt mjesnog odbora ako ocijeni da je taj akt u suprotnosti sa zakonom, Statutom i općim aktima Gradskog vijeća.

**Članak 52.**

Gradonačelnik ima jednog zamjenika koji zamjenjuju gradonačelnika u slučaju duže odsutnosti ili drugih razloga spriječenosti u obavljanju svoje dužnosti.

**Članak 53.**

(1) Gradonačelnik može obavljanje određenih poslova iz svog djelokruga povjeriti zamjeniku koji je izabran zajedno s njim.

(2) Pri obavljanju povjerenih poslova zamjenik gradonačelnika je dužan pridržavati se uputa gradonačelnika.

(3) Povjeravanjem poslova iz svog djelokruga zamjeniku gradonačelnika ne prestaje odgovornost gradonačelnika za njihovo obavljanje.

**Članak 54.**

(1) Gradonačelnik i zamjenik gradonačelnika odlučit će hoće li dužnost na koju su izabrani obavljati profesionalno.

(2) Osobe iz stavka 1. ovoga članka dužne su u roku od 8 dana od dana stupanja na dužnost dostaviti pisanu obavijest nadležnom tijelu Grada Novske o tome na koji način će obnašati dužnost.

(3) Za osobu iz stavka 1. ovoga članka koja nije postupila na način propisan stavkom 2. ovoga članka smatra se da dužnost obavlja volonterski.

(4)Danom stupanja na dužnost osoba iz stavka 1. i 2. ovoga članka smatra se dan početka mandata određen posebnim zakonom.

(5) Gradonačelnik i zamjenik gradonačelnika mogu promijeniti način obavljanja dužnosti u tijeku mandata, dostavom pisane obavijesti o promjeni načina obavljanja dužnosti nadležnom upravnom tijelu Grada Novske.

(6) Ako u obavijesti iz stavka 5. ovog članka nije naveden dan početka novog načina obavljanja dužnosti, novi način obavljanja dužnosti započinje prvog dana sljedećeg mjeseca nakon dostave te obavijesti.

(7) Osobe koje dužnost obavljaju volonterski ne mogu promijeniti način obavljanja dužnosti u godini održavanja redovnih lokalnih izbora.

**Članak 55.**

1. Gradonačelniku, odnosno zamjeniku gradonačelnika, mandat prestaje po sili zakona:
2. Ako podnese ostavku, danom dostave pisane ostavke sukladno pravilima o dostavi propisanim Zakonom o općem upravnom postupku,
3. Ako mu je pravomoćnom sudskom odlukom oduzeta poslovna sposobnost, danom pravomoćnosti sudske odluke o oduzimanju poslovne sposobnosti,
4. Ako je pravomoćnom sudskom presudom osuđen na bezuvjetnu kaznu zatvora u trajanju dužem od jednog mjeseca, danom pravomoćnosti sudske presude,
5. Ako mu prestane prebivalište na području jedinice, danom prestanka prebivališta,
6. Ako mu prestane hrvatsko državljanstvo, danom prestanka državljanstva sukladno odredbama zakona kojim se uređuje hrvatsko državljanstvo,
7. Smrću.

(2) Ako gradonačelniku nastupom okolnosti iz stavka 1. ovoga članka mandat prestane prije isteka dvije godine mandata, pročelnik upravnog tijela nadležnog za službeničke odnose će u roku 8 dana obavijestiti tijelo državne uprave nadležno za lokalnu i područnu (regionalnu) samoupravu o prestanku mandata gradonačelnika, radi raspisivanja prijevremenih izbora za novog gradonačelnika i zamjenika gradonačelnika.

(3) Do provedbe prijevremenih izbora dužnost gradonačelnika obnašat će zamjenik gradonačelnika iz članka 48. ovog Statuta, a ako je mandat prestao i zamjeniku, do provedbe prijevremenih izbora dužnost gradonačelnika obnašat će povjerenik Vlade Republike Hrvatske.

(4) Ako je prestanak mandata gradonačelnika nastupio nakon isteka dvije godine mandata neće se raspisati prijevremeni izbori za gradonačelnika, a dužnost gradonačelnika do kraja mandata će obnašati zamjenik gradonačelnika iz članka 48. ovog Statuta.

(5)Ako za vrijeme trajanja mandata gradonačelnika prestane mandat samo njegovom zamjeniku, neće se raspisati prijevremeni izbori za zamjenika gradonačelnika.

(6)Ako prestane mandat zamjeniku koji obnaša dužnost gradonačelnika iz stavka 4. ovog članka, raspisat će se prijevremeni izbori za gradonačelnika i zamjenika gradonačelnika.

(7)Do provedbe prijevremenih izbora dužnost gradonačelnika obnašat će povjerenik Vlade Republike Hrvatske.

**Članak 56.**

(8)Ako je prestanak mandata gradonačelnika i zamjenika gradonačelnika nastupio opozivom, raspisat će se prijevremeni izbori za gradonačelnika i zamjenika gradonačelnika, a do provedbe prijevremenih izbora dužnost gradonačelnika obnašat će povjerenik Vlade Republike Hrvatske.

(9) O svim promjenama tijekom mandata gradonačelnika i zamjenika gradonačelnika, pročelnik upravnog tijela nadležnog za službeničke odnose u Grada Novskoj dužan je bez odgode obavijestiti tijelo državne uprave nadležno za lokalnu i područnu (regionalnu) samoupravu.

**VIII. SAVJET MLADIH**

**Članak 57.**

(1) Gradsko vijeće osniva Savjet mladih Grada Novske kao savjetodavno tijelo Grada Novske koje promiče i zagovara prava, potrebe i interese mladih na lokalnoj razini.

(2)Osnivanje, djelokrug, postupak izbora članova i njihovih zamjenika te druga pitanja od značaja za rad Savjet mladih Grada Novske uređuju se Odlukom o osnivanju Savjeta mladih Grada Novske čije donošenje je u nadležnosti Gradskog vijeća.

**IX. OSTVARIVANJE PRAVA PRIPADNIKA NACIONALNIH MANJINA**

**Članak 58.**

Pripadnici nacionalnih manjina Grada Novske sudjeluju u javnom životu i upravljanju lokalnim poslovima putem vijeća nacionalnih manjina i predstavnika nacionalnih manjina.

**Članak 59.**

(1) Vijeća i predstavnici nacionalnih manjina Grada Novske imaju pravo:

* predlagati tijelima Grada Novske mjere za unapređivanje položaja nacionalnih manjina Grada Novske uključujući davanje prijedloga općih akata kojima se uređuju pitanja od značaja za nacionalnu manjinu,
* isticati kandidate za dužnosti u tijelima Grada Novske,
* biti obaviješteni o svakom pitanju o kome će raspravljati radno tijelo Gradskog vijeća, a tiče se položaja nacionalne manjine.

(2) Način, rokovi i postupak ostvarivanja prava iz stavka 1. uredit će se Poslovnikom Gradskog vijeća.

**Članak 60.**

Gradonačelnik je dužan u pripremi prijedloga općih akata od vijeća nacionalnih manjina, odnosno predstavnika nacionalnih manjina osnovanih za područje Grada Novske, zatražiti mišljenje i prijedloge o odredbama kojima se uređuju prava i slobode nacionalnih manjina.

Članak 61.

Zastava nacionalne manjine može se, uz zastavu Republike Hrvatske i zastavu Grada Novske, isticati na poslovnim zgradama u kojima nacionalna manjina ima sjedište kao i u svečanim prigodama značajnim za nacionalnu manjinu.

Članak 62.

Vijeća i predstavnici nacionalnih manjina mogu u službene svrhe upotrebljavati i druge simbole i znamenja svoje nacionalne manjine i to:

* u sastavu svojih pečata i žigova,
* u natpisnim pločama na poslovnim zgradama u kojima imaju sjedište te u prostorijama u kojima organiziraju službene i svečane protokole,
* u zaglavljima službenih akata koje donose.

Članak 63.

(1) U svečanim prigodama važnim za nacionalnu manjinu može se izvoditi himna ili svečana pjesma nacionalne manjine.

(2) Prije izvođenja himne ili svečane pjesme nacionalne manjine, obvezatno se izvodi himna Republike Hrvatske.

Članak 64.

(1) Grad Novska u skladu s mogućnostima financijski pomaže rad kulturnih i drugih udruga koje osnivaju pripadnici nacionalnih manjina, radi očuvanja njihovog nacionalnog i kulturnog identiteta.

(2) Grad Novska osigurava sredstva za rad vijeća nacionalnih manjina i pripadnika nacionalne manjine.

**X. UPRAVNA TIJELA**

Članak 65.

(1) Za obavljanje upravnih i stručnih poslova iz samoupravnog djelokruga Grada Novske, utvrđenih zakonom i ovim Statutom, kao i za obavljanje povjerenih poslova državne uprave, Grad ustrojava upravna tijela.

(2) Ustrojstvo i djelokrug upravnih tijela uređuje se posebnom odlukom Gradskog vijeća.

(3) Upravna tijela se ustrojavaju kao upravni odjeli (u daljnjem tekstu: upravna tijela).

(4)Upravnim tijelima upravljaju pročelnici koje na temelju javnog natječaja imenuje gradonačelnik.

**Članak 66.**

Upravna tijela u oblastima za koje su ustrojeni i u okviru djelokruga utvrđenog posebnom odlukom, neposredno izvršavaju provođenje općih i pojedinačnih akata tijela Grada Novske.

**Članak 67.**

(1) Upravna tijela su samostalna u okviru svog djelokruga, a za zakonito i pravovremeno obavljanje poslova iz svoje nadležnosti odgovorni su gradonačelniku.

**Članak 68.**

Sredstva za rad upravnih tijela osiguravaju se u Proračunu Grada Novske.

**XI. JAVNE SLUŽBE**

**Članak 69.**

Grad Novska u okviru samoupravnog djelokruga osigurava obavljanje djelatnosti kojima se zadovoljavaju svakodnevne potrebe građana na području komunalnih, društvenih i drugih djelatnosti, za koje je zakonom utvrđeno da se obavljaju kao javna služba.

**Članak 70.**

Obavljanje određenih djelatnosti Grad Novska može povjeriti drugim pravnim i fizičkim osobama temeljem ugovora o koncesiji.

**XII. MJESNA SAMOUPRAVA**

**Članak 71.**

(1) Na području Grada Novske osnivaju se mjesni odbori kao oblici mjesne samouprave, a radi ostvarivanja neposrednog sudjelovanja građana u odlučivanju o lokalnim poslovima.

(2) Mjesni odbori se osnivaju za pojedina naselja ili više međusobno povezanih manjih naselja ili za dijelove naselja koji čine zasebnu razgraničenu cjelinu, na način i po postupku propisanom zakonom, ovim Statutom i posebnom odlukom Gradskog vijeća kojom se detaljnije uređuje postupak i način izbora tijela mjesnog odbora.

(3) Mjesni odbor je pravna osoba.

**Članak 72.**

(1)Mjesni odbori na području Grada Novske Novske su:

1. Mjesni odbor Borovac, koji obuhvaća građane s prebivalištem u naselju Borovac,
2. Mjesni odbor Brestača, koji obuhvaća građane s prebivalištem u naselju Brestača,
3. Mjesni odbor Bročice, koji obuhvaća građane s prebivalištem u naselju Bročice
4. Mjesni odbor Jazavica , koji obuhvaća građane s prebivalištem u naselju Jazavica,
5. Mjesni odbor Kozarice, koji obuhvaća građane s prebivalištem u naselju Kozarice,
6. Mjesni odbor Nova Subocka, koji obuhvaća građane s prebivalištem u naselju Nova Subocka,
7. Mjesni odbor Novska, koji obuhvaća građane s prebivalištem u naselju Novska,
8. Mjesni odbor Paklenica, koji obuhvaća građane s prebivalištem u naselju Paklenica,
9. Mjesni odbor Plemo, koji obuhvaća građane s prebivalištem u naselju Plesmo,
10. Mjesni odbor Rajić, koji obuhvaća građane s prebivalištem u naselju Rajić,
11. Mjesni odbor Roždanik, koji obuhvaća građane s prebivalištem u naselju Roždanik,
12. Mjesni odbor Sigetac, koji obuhvaća građane s prebivalištem u naselju Sigetac,
13. Mjesni odbor Voćarica, koji obuhvaća građane s prebivalištem u naselju Voćarica,
14. Mjesni odbor Stara Subocka, koji obuhvaća građane s prebivalištem u naselju Stara Sobocka,
15. Mjesni odbor Stari Grabovac, koji obuhvaća građane s prebivalištem u naselju Stari Grabovac,
16. Mjesni odbor Novi Grabovac, koji obuhvaća građane s prebivalištem u naselju Novi Grabovac, Brezovac, Lovska,Bair i Popovac,
17. Mjesni odbor Kričke, koji obuhvaća građane s prebivalištem u naselju Kričke, Rajčići,i Rađenovci.

(2) Područje i granice mjesnih odbora određuju se posebnom odlukom Gradskog vijeća i prikazuju se na kartografskom prikazu koji je sastavni dio te odluke.

**Članak 73.**

(1) Inicijativu i prijedlog za osnivanje mjesnog odbora može dati 10 % građana upisanih u popis birača za područje za koje se predlaže osnivanje mjesnog odbora, članovi Gradskog vijeća te gradonačelnik.

(2)U slučaju da prijedlog iz stavka 1. ovog članka daju građani, prijedlog se dostavlja u pisanom obliku gradonačelniku.

**Članak 74.**

(1) Gradonačelnik u roku 15 dana od dana primitka prijedloga utvrđuje da li je prijedlog podnesen na način i po postupku utvrđenim zakonom i ovim Statutom.

(2) Ukoliko gradonačelnik utvrdi da prijedlog nije podnesen na propisani način i po propisanom postupku, obavijestit će predlagatelja i zatražiti da u roku od 15 dana dopuni prijedlog za osnivanje mjesnog odbora.

(3) Pravovaljani prijedlog gradonačelnik upućuje Gradskom vijeću koje je dužno izjasniti se o prijedlogu u roku od 60 dana od prijema prijedloga.

**Članak 75.**

U prijedlogu za osnivanje mjesnog odbora navode se podaci o predlagatelju, području i granicama mjesnog odbora, sjedištu mjesnog odbora, osnove pravila mjesnog odbora te zadaci i izvori financiranja mjesnog odbora.

**Članak 76.**

Tijela mjesnog odbora su vijeće mjesnog odbora i predsjednik vijeća mjesnog odbora.

**Članak 77.**

(1) Članove vijeća mjesnog odbora biraju građani s područja mjesnog odbora koji imaju biračko pravo na vrijeme od četiri godine.

(2) Izbornu jedinicu za izbor članova vijeća mjesnog odbora čini cijelo područje mjesnog odbora.

(3) Članovi vijeća mjesnog odbora biraju se na neposrednim izborima, tajnim glasovanjem, razmjernim izbornim sustavom. Postupak izbora članova vijeća mjesnog odbora uređuje Gradsko vijeće posebnom odlukom, odgovarajućom primjenom odredaba zakona kojim se uređuje izbor članova predstavničkih tijela jedinica lokalne samouprave.

**Članak 78.**

(1) Izbore za članove vijeća mjesnih odbora raspisuje Gradsko vijeće.

(2) Od dana raspisivanja izbora pa do dana izbora ne može proteći manje od 30 dana niti više od 60 dana.

**Članak 79.**

(1) Broj članova vijeća mjesnog odbora mora biti neparan i određuje se prema broju stanovnika naselja ili dijela naselja za koje se osniva mjesni odbor i to:

* naselje do 300 stanovnika ima pet članova vijeća,
* naselje preko 300 stanovnika do 1000 stanovnika ima sedam članova vijeća,
* naselje preko 1000 stanovnika ima devet članova vijeća.

(2) Za člana vijeća mjesnog odbora može biti biran građanin koji ima biračko pravo i koji ima prebivalište na području mjesnog odbora.

**Članak 80.**

(1) Vijeće mjesnog odbora bira predsjednika vijeća iz svog sastava većinom glasova svih članova na vrijeme od četiri godine.

(2) Predsjednik vijeća predstavlja mjesni odbor i za svoj rad odgovoran je vijeću mjesnog odbora.

**Članak 81.**

Vijeće mjesnog odbora donosi program rada mjesnog odbora, pravila mjesnog odbora, poslovnik o svom radu, financijski plan i godišnji obračun, te obavlja druge poslove utvrđene zakonom, ovim Statutom i odlukama Gradskog vijeća i Gradonačelnika.

**Članak 82.**

Programom rada utvrđuju se zadaci mjesnog odbora, osobito u pogledu vođenja brige o uređenju područja mjesnog odbora, provođenjem manjih komunalnih akcija kojima se poboljšava komunalni standard građana na području mjesnog odbora, vođenju brige o poboljšavanju zadovoljavanja lokalnih potreba građana u oblasti zdravstva, socijalne skrbi, kulture, športa i drugih lokalnih potreba na svom području.

**Članak 83.**

Pravilima mjesnog odbora detaljnije se uređuje način konstituiranja, sazivanja i rad vijeća mjesnog odbora, ostvarivanje prava, obveza i odgovornosti članova vijeća mjesnog odbora, ostvarivanje prava i dužnosti predsjednika vijeća mjesnog odbora, način odlučivanja, te druga pitanja od značaja za rad mjesnog odbora.

**Članak 84.**

Prihode mjesnog odbora čine prihodi od pomoći i dotacija pravnih ili fizičkih osoba, te prihodi koje posebnom odlukom utvrdi Gradsko vijeće.

**Članak 85.**

Stručne i administrativne poslove za potrebe mjesnog odbora obavljaju upravna tijela Grada Novske na način propisan općim aktom kojim se uređuje ustrojstvo i način rada upravnih tijela Grada Novske.

**Članak 86.**

(1) Inicijativu i prijedlog za promjenu područja mjesnog odbora mogu dati tijela mjesnog odbora i gradonačelnik.

(2) O inicijativi i prijedlogu iz prethodnog stavka Gradsko vijeće donosi odluku uz prethodno pribavljeno mišljenje građana mjesnog odbora za koje se traži promjena područja.

**Članak 87.**

Nadzor nad zakonitošću rada tijela mjesnog odbora obavlja gradonačelnik te na njegov prijedlog Gradsko vijeće može raspustiti vijeće mjesnog odbora, ako ono učestalo krši odredbe ovog Statuta, pravila mjesnog odbora ili ne izvršava povjerene mu poslove.

XIII. IMOVINA I FINANCIRANJE GRADA NOVSKE

**Članak 88.**

Sve pokretne i nepokretne stvari te imovinska prava koja pripadaju Gradu Novskoj čine imovinu Grada Novske.

**Članak 89.**

(1) Imovinom Grada Novske upravljaju Gradonačelnik i Gradsko vijeće pažnjom dobrog gospodara u skladu s odredbama ovog Statuta.

(2) Gradonačelnik u postupku upravljanja imovinom Grada Novske donosi pojedinačne akte o upravljanju imovinom temeljem općeg akta Gradskog vijeća o uvjetima, načinu i postupku gospodarenja nekretninama u vlasništvu Grada Novske.

**Članak 90**.

(1) Grad Novska ima prihode kojima u okviru svog samoupravnog djelokruga slobodno raspolaže.

(2) Prihodi Grada Novske su:

* gradski porezi, prirez, naknade, doprinosi i pristojbe, u skladu sa zakonom i posebnim odluka Gradskog vijeća,
* prihodi od stvari u vlasništvu Grada Novske i imovinskih prava,
* prihod od trgovačkih društava i drugih pravnih osoba u vlasništvu Grada Novske odnosno u kojima Grad Novska ima udjele ili dionice,
* prihodi od koncesije,
* novčane kazne i oduzeta imovinska korist za prekršaje koje propiše Grad Novska u skladu sa zakonom,
* udio u zajedničkom porezu
* sredstva pomoći Republike Hrvatske predviđena u Državnom proračunu,
* drugi prihodi određeni zakonom.

**Članak 91.**

(1) Procjena godišnjih prihoda i primitaka, te utvrđeni iznosi izdataka i drugih plaćanja Grada Novske iskazuju se u proračunu Grada Novske .

(2) Svi prihodi i primici proračuna moraju biti raspoređeni u proračunu i iskazni po izvorima iz kojih potječu.

(3) Svi izdaci proračuna moraju biti utvrđeni u proračunu i uravnoteženi s prihodima i primicima.

**Članak 92.**

(1) Proračun i odluka o izvršenju proračuna Grada Novske donose se za proračunsku godinu i vrijede za godinu za koju su doneseni.

(2) Proračunska godina je razdoblje od dvanaest mjeseci koja počinje 1. siječnja, a završava 31. prosinca.

**Članak 93.**

(1) Gradsko vijeće donosi proračun za sljedeću proračunsku godinu na način i u rokovima propisanim zakonom.

(2) Gradonačelnik je dužan, kao jedini ovlašteni predlagatelj, utvrditi prijedlog proračuna i podnijeti ga Gradskom vijeću na donošenje u roku utvrđenom posebnim zakonom.

(3) Ukoliko se proračun za sljedeću proračunsku godinu ne može donijeti u propisanom roku, Gradsko vijeće na prijedlog gradonačelnika ili povjerenika Vlade Republike Hrvatske, odnosno drugog ovlaštenog predlagatelja utvrđenog poslovnikom Gradskog vijeća, donosi do 31. prosinca odluku o privremenom financiranju na način i postupku propisanim zakonom i to najduže za razdoblje od prva tri mjeseca proračunske godine.

(4) Kada je raspušteno Gradsko vijeće, a gradonačelnik nije razriješen, do imenovanja povjerenika Vlade Republike Hrvatske za Gradsko vijeće, financiranje se obavlja izvršavanjem redovnih i nužnih rashoda i izdataka na temelju odluke o financiranju nužnih rashoda i izdataka koju donosi Gradonačelnik.

**Članak 94.**

(1) Ako se tijekom proračunske godine smanje prihodi i primici ili povećaju izdaci utvrđeni proračunom, proračun se mora uravnotežiti sniženjem predviđenih izdataka ili pronalaženjem novih prihoda.

(2) Uravnoteženje proračuna provodi se izmjenama i dopunama proračuna po postupku propisnom za donošenje proračuna.

**Članak 95.**

(1) Ukupno materijalno i financijsko poslovanje Grada Novske nadzire Gradsko vijeće.

(2) Zakonitost, svrhovitost i pravodobnost korištenja proračunskih sredstava Grada Novske nadzire Ministarstvo financija.

**Članak 96.**

(1) Grad Novska je dužan javno objaviti informacije o trošenju proračunskih sredstava na svojoj mrežnoj stranici tako da te informacije budu lako dostupne i pretražive.

(2) Objava informacija iz stavka 1. ovog članka obavlja se u skladu s odredbama zakona kojim se uređuje planiranje, izrada, donošenje i izvršavanje proračuna te uputa i drugih akata ministarstva nadležnog za financije.

**XIV. AKTI GRADA NOVSKE**

**Članak 97.**

(1) Gradsko vijeće na temelju prava i ovlaštenja utvrđenih zakonom i ovim Statutom donosi Statut, Poslovnik, proračun, odluku o izvršenju proračuna, odluke i druge opće akte i zaključke.

(2) Gradsko vijeće donosi rješenja i druge pojedinačne akte, kada u skladu sa zakonom rješava o pojedinačnim stvarima.

**Članak 98.**

Gradonačelnik u poslovima iz svog djelokruga donosi odluke, zaključke, pravilnike, te opće akte kada je za to ovlašten zakonom ili općim aktom Gradskog vijeća.

**Članak 99.**

Radna tijela Gradskog vijeća donose zaključke i preporuke.

**Članak 100.**

Gradonačelnik osigurava izvršenje općih akata iz članka 97. ovog Statuta, na način i u postupku propisanom ovim Statutom te nadzire zakonitost rada upravnih tijela.

**Članak 101.**

(1) Upravna tijela Grada Novske u izvršavanju općih akata Gradskog vijeća donese pojedinačne akte kojima rješavaju o pravima, obvezama i pravnim interesima fizičkih i pravnih osoba.

(2) Protiv pojedinačnih akata iz stavka 1. ovog članka, može se izjaviti žalba nadležnom upravnom tijelu Sisačko-moslavačke županije.

(3) Upravna tijela Grada Novske u obavljanju povjerenih poslova državne uprave rješavaju u upravnim stvarima u prvom stupnju.

(4) Protiv pojedinačnih akata iz stavka 3. ovog članka koje donose upravna tijela Grada Novske u obavljanju povjerenih poslova državne uprave može se izjaviti žalba nadležnom tijelu državne uprave u skladu s posebnim zakonom kojim se uređuje pojedino upravno područje.

(5) Odredbe ovog članka odnose se i na pojedinačne akte koje donose pravne osobe kojima je odlukom Gradskog vijeća, u skladu sa zakonom povjereno obavljanje javnih ovlasti u poslovima iz samoupravnog djelokruga Grada Novske.

**Članak 102.**

Protiv pojedinačnih akata Gradskog vijeća i gradonačelnika kojima se rješava o pravima, obvezama i pravnim interesima fizičkih i pravnih osoba, ako posebnim zakonom nije drugačije propisano, ne može se izjaviti žalba, već se može pokrenuti upravni spor.

**Članak 103.**

(1) Nadzor zakonitosti općih akata koje u samoupravnom djelokrugu donosi Gradsko vijeće obavljaju nadležna tijela državne uprave, svako u svom djelokrugu, sukladno posebnom zakonu.

(2) Predsjednik Gradskog vijeća dužan je dostaviti Statut, Poslovnik, proračun i druge opće akte nadležnom tijelu državne uprave u čijem je djelokrugu opći akt zajedno s izvatkom iz zapisnika koji se odnosi na postupak donošenja općeg akata propisan Statutom i Poslovnikom, u roku 15 dana od dana donošenja općeg akta.

(3) Predsjednik Gradskog vijeća dužan je bez odgode akte iz stavka 2. ovog članka dostaviti gradonačelniku.

**Članak 104.**

Detaljnije odredbe o aktima Grada Novske i postupku donošenja akata uređuje se Poslovnikom Gradskog vijeća.

**Članak 105.**

(1) Opći akti se prije nego što stupe na snagu objavljuju u Službenom glasilu Grada Novske.

(2) Opći akt stupa na snagu osmog dana od dana objave, osim ako nije zbog osobito opravdanih razloga, u izuzetnim slučajevima, općim aktom propisano da stupa na snagu prvi dan nakon dana objave.

(3) Opći akti ne mogu imati povratno djelovanje.

XV. JAVNOST RADA

**Članak 106.**

(1) Rad Gradskog vijeća, Gradonačelnika i upravnih tijela Grada Novske je javan.

(2) Predstavnici udruga građana, građani i predstavnici medija mogu pratiti rad Gradskog vijeća u skladu s odredbama Poslovnika Gradskog vijeća.

**Članak 107.**

(1) Javnost rada Gradskog vijeća osigurava se:

* javnim održavanjem sjednica,
* izvještavanjem i u tisku i drugim oblicima javnog priopćavanja,
* objavljivanjem općih akata i drugih akata u službenom glasilu Grada Novske i na službenim mrežnim stranicama Grada Novske.

(2) Javnost rada gradonačelnika osigurava se:

* održavanjem redovnih konferencija za medije,
* izvještavanjem i napisima u tisku i drugim oblicima javnog priopćavanja,
* objavljivanjem općih akata i drugih akata u službenom glasilu Grada Novske i na službenim mrežnim stranicama Grada Novske.

(3) Javnost rada upravnih tijela Grada Novske osigurava se izvještavanjem i napisima u tisku i drugim oblicima javnog priopćavanja.

XVI. SPRJEČAVANJE SUKOBA INTERESA

**Članak 108.**

Način djelovanja gradonačelnika i zamjenika gradonačelnika u obnašanju javnih dužnosti uređen je posebnim zakonom.

XVII. PRIJELAZNE I ZAVRŠNE ODREDBE

**Članak 109.**

(1) Prijedlog za promjenu Statuta može podnijeti jedna trećina vijećnika Gradskog vijeća, gradonačelnik i Odbor za Statutarno-pravna pitanja Gradskog vijeća.

(2) O promjeni Statuta odlučuje Gradsko vijeće većinom glasova svih vijećnika.

**Članak 110.**

(1) Na temelju ovoga Statuta, odluke i drugi opći akti Grada Novske uskladit će se s odredbama ovoga Statuta i zakona kojim se uređuje pojedino područje u zakonom propisanom roku.

(2) Do donošenja općih akata u skladu s odredbama ovoga Statuta primjenjivat će se opći akti Grada Novske u onim odredbama koje nisu u suprotnosti s odredbama zakona i ovoga Statuta.

(3) U slučaju suprotnosti odredbi općih akata iz stavka 2. ovoga članka neposredno će se primjenjivati odredbe zakona i ovoga Statuta.

**Članak 111.**

(1) Ovaj Statut stupa na snagu prvog dana od dana objave u „Službenom vjesniku“ Grada Novske, osim odredbi članaka 41. ,članka 42. stavak 4. 5. i 7. i članka 52. koji stupaju na snagu na dan stupanja na snagu odluke o raspisivanju prvih sljedećih redovnih lokalnih izbora za članove predstavničkih tijela jedinica lokalne i područne (regionalne) samouprave, te općinskih načelnika, gradonačelnika i župana.

(2)Članovi Gradskog vijeća zatečeni na dužnosti u trenutku stupanja na snagu Zakona o izmjenama i dopunama Zakona o lokalnoj i područnoj (regionalnoj) samoupravi (NN 144/20) nastavljaju s obavljanjem dužnosti do isteka tekućeg mandata.

(3)Osobe zatečene na dužnosti zamjenika Gradonačelnika u trenutku stupanja na snagu Zakona o izmjenama i dopunama Zakona o lokalnoj i područnoj (regionalnoj) samoupravi (NN 144/20) nastavljaju s obnašanjem dužnosti do isteka tekućeg mandata.

(4) Stupanjem na snagu ovoga Statuta prestaje važiti Statut Grada Novske (Službeni vjesnik Grada Novske broj 24/09, 47/10, 29/11, 3/13, 8/13, 39/14, 4/18, 15/18, 8/20 i 61/20), osim odredbi članka 40. , članka 46a. stavak 2. i članka 50. koji će se primjenjivati do stupanja na snagu odredbi članka 41., članka 42. stavak 4. 5. i 7. i članka 52. ovoga Statuta.

Predsjednik

Ivica Vulić